ທ່ານ Bill Gates ຍັງນຳໜ້າ ເປັນມະຫາເສດຖີ ຮັ່ງມີທີ່ສຸດ ຂອງໂລກ
ນິຕິ​ຍະ​ສານ Fobes ລາຍງານ​ວ່າ ທ່ານ Bill Gates ຍັງ​ນຳໜ້າ ​ເປັນມະຫາເສດຖີ ​ຮັ່ງ​ມີທີ່​ສຸດ​ ​ໃນ​ໂລກ ທີ່ມີຊັບສົມບັດ 79 ພັນ 2 ຮ້ອຍລ້ານໂດລາ.
ນິຕິຍະສານ  ກ່າວໃນວັນຈັນວານນີ້ວ່າ ມະຫາເສດຖີ ພັນລ້ານ ທ່ານ Bill Gates ຍັງກຳຕຳແໜ່ງເປັນຜູ້ຮັ່ງມີທີ່ສຸດຢູ່ ໃນໂລກ ຊຶ່ງເປັນອັນດັບທີ່ທ່ານໄດ້ກຳມາ 16 ຄັ້ງໃນຮອບ 21 ປີທີ່ຜ່ານມາ ຊັບສົມບັດຂອງຜູ້ຮ່ວມກໍ່ຕັ້ງບໍລິສັດ Mircrosoft ໄດ້ເພີ້ມຂື້ນ 3 ພັນ 2 ຮ້ອຍລ້ານໂດລາຈາກປີກາຍນີ້ ມາເປັນ 79 ພັນ 2 ຮ້ອຍ ລ້ານໂດລາ ທີ່ນິຕິຍະສານທຸລະກິດສະບັບນີ້ກ່າວວ່າ ທັງໆທີ່ ທ່ານໄດ້ບໍລິຈາກເປັນຂອງຂວັນ 1 ພັນ 5 ຮ້ອຍລ້ານໂດລາ ໃຫ້ ແກ່ມູນນິທິ Bill & Melinda Gates ໃນເດືອນພະຈິກປີກາຍນີ້ ຕິດອັນດັບທີສອງຮອງລົງມາ ກໍແມ່ນທ່ານ Carlos Slim Helu ມະຫາເສດຖີີ ດ້ານໂທລະ ຄົມມະນາຄົມຊາວເມັກຊິໂກ ທີ່ມີຊັບສິນທັງໝົດ 77 ພັນ 1 ຮ້ອຍລ້ານໂດລາ ນິຕິຍະສານ ກ່າວວ່າ ມີມະຫາເສດຖີພັນລ້ານໃໝ່ ຫຼາຍເປັນປະຫວັດ ການ 290 ຄົນ ຖືກຈົດເຂົ້າໃນບັນຊີປີກາຍນີ້ ເກືອບ 25 ເປີເຊັນຂອງພວກທີ່ມີຊື່ເປັນມະຫາເສດຖີ ເທື່ອອິດໃນປີນີ້ ແມ່ນມາຈາກຈີນ ຄືມີທັງໝົດ 71 ຄົນ ສະຫະລັດ ແມ່ນຕິດອັນດັບສອງ ມີ ຢູ່ 57 ຄົນ ຕິດຕາມມາດ້ວຍ ອິນເດຍ 28 ຄົນ ແລະເຢຍຣະມັນ 23 ຄົນ ນິຕິຍະສານສະບັບນີ້ຍັງກ່າວວ່າ ຜູ້ທີ່ມີຊື່ສຽງສຸດ ທີ່ເຂົ້າຮ່ວມຢູ່ໃນລາຍຊື່ໄດ້ແກ່ ດາຣາ ບານບ້ວງສະຫະລັດ ທ່ານ Micheal Jordan ຍ້ອນການເປັນເຈົ້າຂອງ ທີມບານບ້ວງ Charlotte Hornets ຂອງ NBA ແລະໄດ້ເງິນມາຈາກການຂາຍເຄຶ່ອງຍີ່ຫໍ້ Nike ທ່ານ Jordan ມີຊັບສິນທັງໝົດ 1 ພັນລ້ານໂດລາ ໃນຈຳນວນສະມາຊິກ 1,826 ຄົນ ຂອງນິຕິຍະສານ ທີ່ຈັດອັນດັບເປັນ ມະຫາເສດ ຖີພັນລ້ານນັ້ນ 46 ຄົນ ແມ່ນມີອາຍຸຕໍ່າກວ່າ 40 ປີ ແລະຫລຸດເຄິ່ງ ໜ້ອຍນຶ່ງ ແມ່ນຮັ່ງມືຍ້ອນ ຊັບສົມບັດມາຈາກດ້ານເທັກໂນໂລຈີ ສະເລ່ຍແລ້ວຊັບສົມບັດຂອງພວກມະຫາເສດຖີໃໝ່ປີນີ້ ແມ່ນ 1 ພັນ 8 ຮ້ອຍລ້ານໂດລາ ຮວມທັງໝົດເຂົາເຈົ້າມີມູນຄາຢູ່ 518 ພັນລ້ານໂດລາ ຊຶ່ງເປັນມູນ ຄ່າຫລາຍເປັນ ປະຫວັດການ